ADVANC ไม่ได้รับการเยียวยาให้ใช้คลื่น 900 MHz หลัง 15 มี.ค.!! FINNOMENA มองอย่างไรไปดูกันเลย - FINNOMENA
11 พ.ย. 2563

HOT NEWS DIGEST – ADVANC ไม่ได้รับการเยียวยาให้ใช้คลื่น 900 MHz หลัง 15 มี.ค.!! FINNOMENA มองอย่างไรไปดูกันเลย
การไม่ขยายมาตรการเยียวยาของคลื่น 900 MHz ทำให้ลูกค้าที่ใช้คลื่น 900 MHz ไม่สามารถใช้งานได้หรือที่เรียกกันว่า “ซิมดับ” นั่นเอง
ส่วนใหญ่การใช้งานคลื่น 900 MHz จะอยู่ในต่างจังหวัดซะส่วนใหญ่
ถึงแม้หาก ADVANC สูญเสียลูกค้ากลุ่มนี้ไป ก็อาจจะกระทบกับรายได้ไม่มาก เมื่อเรามองรายจ่ายต่อเดือนจากคนต่างจังหวัดยังไม่มากเมื่อเทียบกับคนกรุงเทพ
สิ่งที่อาจกระทบจากลูกค้าที่ซิมดับ คงอาจเป็นเรื่องของภาพลักษณ์ของบริษัทซะมากกว่า
FINNOMENA รายงาน
 กสทช.ปัด ADVANC ขอเช่าคลื่น 900 MHz ชุด 1 ย้ำย้ายลูกค้า 2G ก่อนสิ้น 15 มี.ค.
จาก ข่าวหุ้น
นายฐากร ตัณสิทธิ์ เลขาธิการ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ผลการประชุมคณะกรรมการกิจการโทรคมนาคม (กทค.) ที่ประชุมมีมติไม่ขยายมาตรการเยียวยาที่ บริษัท แอดวานซ์ อินโฟร์เซอร์วิส จำกัด (มหาชน) หรือ ADVANC หรือ เอไอเอส ขอให้คณะกรรมการ กสทช.อนุญาตให้บริษัทใช้คลื่นความถี่ 900MHz ชุดที่ 1 จำนวน 5MHz โดย กสทช.ขอให้ประชาชนดำเนินการย้ายบริษัทผู้ให้บริการหรือย้ายหมายเลขให้แล้วเสร็จภายในเวลา 24.00 น.ของวันที่ 15 มี.ค.ซึ่งขณะนี้ลูกค้าของไอเอเอสคงเหลืออยู่กว่า 3 แสนเลขหมาย
นายฐากร กล่าวว่า ทาง กสทช.ได้แจ้งให้ทางเอไอเอสให้ส่งเอสเอ็มเอสเพื่อแจ้งเตือนประชาชนตั้งแต่วันที่ 10 มี.ค.ที่ผ่านมา ซึ่ง กสทช.เชื่อมั่นว่าการแจ้งผู้ใช้บริการย้ายค่ายหรือเปลี่ยนไปใช้คลื่นความถี่อื่นนั้นสามารถทำได้วันละ 6 หมื่นเลขหมาย หากเริ่มดำเนินการตั้งแต่วันที่สำนักงาน กสทช.ได้มีการแจ้งไปยังบริษัท ผู้ใช้บริการก็จะไม่ได้รับผลกระทบหรือมีผลกระทบน้อยมาก
ทั้งนี้ จากการคาดการณ์ของ กสทช.เชื่อว่าจาก 3 แสนเลขหมายยังมีผู้ใช้บริการ 2G อยู่จริงเพียง 1 แสนเลขหมายเท่านั้น และเหตุผลที่ให้ยุติบริการในคลื่น 900MHz เพื่อให้เป็นไปตามหลักการเดียวกันกับมติ กทค.ที่เคยใช้ปฏิบัติกับกรณีคลื่น 1,800 MHz ซึ่งระบุว่าเมื่อมีการออกใบอนุญาตให้แก่ผู้ชนะการประมูลรายใดรายหนึ่งแล้วมาตรการคุ้มครองผู้ใช้บริการกรณีสิ้นสุดสัญญาสัมปทานถือว่าสิ้นสุดลง
อย่างไรก็ตาม กสทช.จะมีติดตามปัญหาการใช้บริการตั้งแต่เที่ยงคืนของวันที่ 15 มี.ค.นี้ ว่ามีปัญหาเกิดขึ้นหรือไม่ และหากพบว่ามีปัญหาการใช้งานประชาชนสามารถร้องเรียนผ่านศูนย์คอลเซนเตอร์ เลขหมาย 1200 ตลอด 24 ชั่วโมง เพื่อจะได้ดำเนินการแก้ไขปัญหาต่อไป
นายฐากร เปิดเผยว่า วันนี้ กทค.ยังมีมติรับรองออกใบอนุญาตประกอบกิจการโทรคมนาคมประเภทที่สามและใบอนุญาตให้ใช้คลื่นความถี่เพื่อประกอบกิจการโทรคมนาคมย่าน 900 MHz ชุดที่ 2 คลื่นความถี่ 905-915 MHz คู่กับ 950-960 MHzให้กับบริษัท ทรู มูฟ เอช ยูนิเวอร์แซล คอมมิวนิเคชั่น จำกัด มีผลนับตั้งแต่วันที่ 16 มี.ค.59-15 มี.ค.74 รวมระยะเวลา 15 ปี และทางบริษัทแจ้งว่าจะมีการส่งแผนและโปรโมชั่นต่างๆ ก่อนที่มีการเปิดให้บริการในเดือน พ.ค.ต่อไป
ส่วนการจ่ายเงินค่าใบอนุญาตงวดแรกของบริษัท แจสโมบาย นั้น นายฐากร ระบุว่า ยังไม่ได้รับติดต่อจากทางบริษัท แค่ทราบจากข่าวในหนังสือพิมพ์ว่าบริษัทสามารถหาแหล่งเงินจากต่างประเทศได้แล้ว ซึ่งถือว่าเป็นสัญญาณที่ดี แต่คงต้องรอหนังสือยืนยันอย่างเป็นทางการภายในวันพฤหัสบดีหรือวันศุกร์นี้ก่อน
 FINNOMENA Hot News Digest 
คือการนำข่าวเรื่องการเงินการลงทุนที่สำคัญ ๆ ในแต่ละวัน มาทำการย่อย (digest)ให้เข้าใจง่าย ๆ รวมถึงอธิบายถึงผลที่อาจจะเกิดขึ้นจากเรื่องดังกล่าว โดยทีมงาน FINNOMENA เพื่อให้นักลงทุนได้เสริมความเข้าใจในข่าวสารต่าง ๆ ได้ดีขึ้น และเรียนรู้ที่จะวิเคราะห์เรื่องราวต่าง ๆ ได้ด้วยตัวเอง
  แท็ก:
แชร์บทความ:
ผู้เขียน
FINNOMENA
FINNOMENA Team เราอยากให้นักลงทุนที่ได้เข้ามาหาความรู้ ได้ปลดล็อค “ศักยภาพ” ในฐานะนักลงทุนให้ก้าวข้ามขีดจำกัดของตัวคุณเอง เพราะสุดท้ายแล้วเราเชื่อว่านักลงทุนที่จะประสบความสำเร็จไม่ใช่คนที่ลงทุนตามคำบอกของคนอื่น แต่คือนักลงทุนที่มีความรู้ความสามารถในการลงทุนด้วยตัวเองอย่างแท้จริง